b"\n_START_ARTICLE_\nActuaci\xc3\xb3 educativa d'\xc3\xa8xit\n_START_SECTION_\nGrups interactius\n_START_PARAGRAPH_\nEs tracta d'una agrupaci\xc3\xb3 heterog\xc3\xa8nia dels estudiants i la inclusi\xc3\xb3 de diferents persones adultes volunt\xc3\xa0ries de la comunitat a l'aula (Valls & Kyriakides, 2013) on hi predominen les interaccions dial\xc3\xb2giques basades en un di\xc3\xa0leg igualitari, i s'obt\xc3\xa9 un major impacte en la majoria dels resultats acad\xc3\xa8mics (Oliver & Gatt, 2010).   _NEWLINE_Per una banda,  a l'incloure la participaci\xc3\xb3 del voluntariat, ex / alumnes, familiars i persones de la comunitat que actuen com a dinamitzadors de les interaccions, s'aconsegueix diversificar i multiplicar les interaccions, alhora que augmenta el temps de treball efectiu.  Aix\xc3\xad, eviten la segregaci\xc3\xb3 de l'alumnat d'acord amb els seus nivells d'aprenentatge o les seves capacitats._NEWLINE_D'altra banda, aquesta diversitat entre els diferents alumnes \xc3\xa9s un factor positiu, ja que segons els estudis, la solidaritat de les interaccions entre els estudiants i persones adultes volunt\xc3\xa0ries permet establir di\xc3\xa0legs profunds i cr\xc3\xadtics en l'aprenentatge instrumental que acreixen el grau d'aprenentatge de totes les persones que participen (Elboj & Niemel\xc3\xa4, 2010)  i en conseq\xc3\xbc\xc3\xa8ncia tots els estudiants troben el suport que necessiten realitzant activitats amb altres persones que tenen habilitats diferents de les seves.\n_START_SECTION_\nBiblioteca tutoritzada\n_START_PARAGRAPH_\nL'objectiu \xc3\xa9s dinamitzar i flexibilitzar la biblioteca. S'obre les portes als membres de la comunitat perqu\xc3\xa8 els nens gaudeixin de les seves possibilitats amb els seus parells, familiars, voluntariat i altres persones de l'entorn. Es dur a terme en molts centres educatius en els quals estan participant persones adultes de la comunitat en el qual comenten i llegeixen juntament amb els nens, els ajuden a cercar informaci\xc3\xb3 en obres de refer\xc3\xa8ncia, escriuen resums i cr\xc3\xadtiques del que han llegit, preparen representacions dels llibres i contes que llegeixen i fins i tot, a la mateixa biblioteca, es crea un espai per realitzar representacions teatrals._NEWLINE_No nom\xc3\xa9s suposen l'obertura a la comunitat, sin\xc3\xb3 que tamb\xc3\xa9 l'organitzaci\xc3\xb3 d'aquests espais de manera que augmentin les interaccions entre els alumnes per incrementar l'aprenentatge instrumental. Tamb\xc3\xa9, cal esmentar que els estudiants quan treballen sols a la biblioteca assoleixen menys coneixements que el que poden arribar a assolir amb l'ajuda d'altres persones.\n_START_SECTION_\nTert\xc3\xbalies liter\xc3\xa0ries dial\xc3\xb2giques\n_START_PARAGRAPH_\nConsisteixen en el fet de crear un grup de persones que es reuneixi peri\xc3\xb2dicament al voltant d'un llibre per a reflexionar i dialogar a partir d'ell. D\xe2\x80\x99acord amb (Aguilar et al., 2010) durant aquesta activitat l\xe2\x80\x99alumnat comparteix les idees suggerides per la lectura en un espai de di\xc3\xa0leg on es \xc2\xa0reflexiona sobre el que s\xe2\x80\x99ha llegit. La creaci\xc3\xb3 de significats, la comprensi\xc3\xb3 i l\xe2\x80\x99aprenentatge s\xe2\x80\x99intensifiquen mitjan\xc3\xa7ant les interaccions que es creen entre els participants._NEWLINE_Es tractaria d'un projecte educacional que promou la literatura i la cultura. Algunes avantatges podrien ser el fet de no q\xc3\xbcestionar la capacitat de l'aprenentatge i lectura, que tingui cada subjecte; trobant aix\xc3\xad un espai on poder desenvolupar el seu potencial per aprendre i superar barreres tot comprovant que realment s\xc3\xb3n capa\xc3\xa7os d'assolir-ho._NEWLINE_Investigacions han demostrat que aquesta lectura combinada podria millorar les habilitats d'alfabetitzaci\xc3\xb3 dels nens i nenes en acolliment familiar a m\xc3\xa9s de fer una lectura molt m\xc3\xa9s agradable per als m\xc3\xa9s joves. Considerat tamb\xc3\xa9 un procediment per a accelerar la lectura en diferents etapes; la lectura parit\xc3\xa0ria incorpora activitats com la lectura individual de qualsevol text o fragment, i posteriorment una segona lectura amb una altra persona o company; per a poder comentar-ho i aprendre de cada una de les aportacions fetes.\n_START_SECTION_\nParticipaci\xc3\xb3 educativa de la comunitat\n_START_PARAGRAPH_\nSegons les investigacions de (Harris, Jamison i Trujillo, 2008) apunten que el treball amb les fam\xc3\xadlies i la introducci\xc3\xb3 de programes de participaci\xc3\xb3 volunt\xc3\xa0ria de les fam\xc3\xadlies i la comunitat en general, tenen una incid\xc3\xa8ncia directa en els nens i nenes i els seus resultats acad\xc3\xa8mics._NEWLINE_En la concepci\xc3\xb3 de participaci\xc3\xb3 guiada, Rogoff descriu que les persones adultes, en aquesta interacci\xc3\xb3, han de guiar la participaci\xc3\xb3 dels alumnes en activitats que siguin rellevants i ajudar-los, al mateix temps, a comprendre les situacions que succeeixen, estructurant els intents de resoluci\xc3\xb3 de problemes i donant-los el suport que sigui necessari._NEWLINE_Estudis com el de Harris et al. (2008) demostren que \xc3\xa9s molt important la implicaci\xc3\xb3 dels mateixos familiars dels alumnes en el centre educatiu i la participaci\xc3\xb3 en les diferents activitats que es duen a terme en aquest, per poder superar el frac\xc3\xa0s escolar i millorar, alhora, la conviv\xc3\xa8ncia._NEWLINE_Existeixen diferents participacions: la participaci\xc3\xb3 en les aules i espais d'aprenentatge, la participaci\xc3\xb3 en el curri- culum i avaluaci\xc3\xb3, la participaci\xc3\xb3 en els processos de presa de decisions i la formaci\xc3\xb3 de familiars (Flecha, Garc\xc3\xada, G\xc3\xb3mez i Latorre, 2009).\n_START_SECTION_\nModel dial\xc3\xb2gic de prevenci\xc3\xb3 i resoluci\xc3\xb3 de conflictes\n_START_PARAGRAPH_\nEs compr\xc3\xa8n com un mitj\xc3\xa0 per promoure interaccions humanes dirigides a transformar el context escolar a trav\xc3\xa9s de les interaccions que mantenen entre si per a la construcci\xc3\xb3 de nous significats quan decideixen emprendre projectes conjunts._NEWLINE_La transformaci\xc3\xb3 de cada subjecte va orientada a ensenyar i aprendre el resultat de les seves m\xc3\xbaltiples interaccions solid\xc3\xa0ries amb els altres, on les seves accions i opcions s\xc3\xb3n v\xc3\xa0lides i tenen cabuda a l'escola, si s\xc3\xb3n justificades des de pretensions de validesa._NEWLINE_Aquest model dinamitza les creences que porta el professorat i tots els implicats en un proc\xc3\xa9s educatiu, al mateix temps que orienta cada una de les accions pr\xc3\xa0ctiques que es realitzen._NEWLINE_D'aquesta manera comprenen l'educaci\xc3\xb3 com un proc\xc3\xa9s que els involucra i els hi d\xc3\xb3na protagonisme, i que no \xc3\xa9s nom\xc3\xa9s la responsabilitat de la comunitat educativa, sin\xc3\xb3 de tota la comunitat, fins a les accions m\xc3\xa9s quotidianes del treball pedag\xc3\xb2gic a la classe i fora d'ella on tota la comunitat participa col\xc2\xb7laborant solid\xc3\xa0riament, prevenint i evitant l'exclusi\xc3\xb3 social.\n_START_SECTION_\nFormaci\xc3\xb3 de familiars\n_START_PARAGRAPH_\nEls centres educatius obren les portes a les fam\xc3\xadlies formant-les i intenten satisfer les seves necessitats d\xe2\x80\x99aprenentatge mitjan\xc3\xa7ant les actuacions educatives d'\xc3\xa8xit. S'ha posat de manifest que la formaci\xc3\xb3 de familiars respon a les necessitats de les fam\xc3\xadlies i s'organitza d'acord amb les seves demandes. Les persones participants s\xc3\xb3n protagonistes del seu propi aprenentatge. Aquesta formaci\xc3\xb3 augmenta la motivaci\xc3\xb3 de l'alumnat per l'aprenentatge i les possibilitats formatives de les fam\xc3\xadlies. El col\xc2\xb7lectiu m\xc3\xa9s representatiu en aquest tipus de participaci\xc3\xb3 \xc3\xa9s el de les dones \xc3\xa0rabs o dones gitanes. Aix\xc3\xb2 apunta a un avan\xc3\xa7 per a la superaci\xc3\xb3 dels estereotips de g\xc3\xa8nere."